**ELŐTERJESZTÉS**

**Tiszavasvári Város Önkormányzata**

**Képviselő-testületének**

**2022. május 11-én tartandó rendkívüli képviselő-testületi ülésére**

Az előterjesztés tárgya: **A fiatalok ösztönző és lakhatási támogatásairól szóló** **6/2021. (IV.30.) önkormányzati rendelet módosítása**

Melléklet: -

Az előterjesztés előadója: Dr. Kórik Zsuzsanna jegyző

Az előterjesztést készítette: Gazdagné dr. Tóth Marianna önkormányzati és jogi osztályvezető

Az előterjesztés ügyiratszáma: TPH/…………./2022.

**Az előterjesztést véleményező bizottságok a hatáskör megjelölésével:**

A rendkívüli ülésen tárgyalandó előterjesztéseket a bizottságoknak nem kell tárgyalnia, a képviselő-testület a bizottsági vélemények nélkül dönt az előterjesztésekről.

Az ülésre meghívni javasolt szervek, személyek:

|  |  |  |
| --- | --- | --- |
|  |  |  |
|  |  |  |

Egyéb megjegyzés:

……………………………………………………………………………………………………………………………………………………………………………………………………

Tiszavasvári, 2022. május 10.

**Gazdagné dr. Tóth Marianna**

**témafelelős**

**Tiszavasvári Város Jegyzőjétől**

**4440 Tiszavasvári, Városháza tér 4. sz.**

**Tel.: 42/520-500 Fax.: 42/275–000 e–mail: tvonkph@tiszavasvari.hu**

Témafelelős: Gazdagné dr. Tóth Marianna

**E L Ő T E R J E S Z T É S**

**- a Képviselő-testülethez –**

**A fiatalok ösztönző és lakhatási támogatásairól szóló 6/2021. (IV.30.) önkormányzati rendelet módosításáról**

**Tisztelt Képviselő-testület!**

A képviselő-testület már több alkalommal módosította a fiatalok ösztönző és lakhatási támogatásairól szóló önkormányzati rendeletet, melynek ismételt módosítása szükséges.

A módosítás indoka, hogy az **EFOP-1.2.11-16-2017-00009** **azonosítószámú „Esély és Otthon – mindkettő lehetséges! Komplex beavatkozások megvalósítása a fiatalok elvándorlásának csökkentése érdekében Tiszavasváriban” című pályázat pályázati keretösszege lehetővé teszi újabb ösztönző pályázati felhívás kiírását emeltebb összeggel.**

Jelenleg az ösztönző támogatáson belül két támogatási forma biztosított:

- Tiszavasváriban lakó hiányszakma képviselőinek helyben tartása és

- Tiszavasváriban belterületi lakóépületet vásárló vagy belterületi ingatlanon lakóépületet építő fiatalok támogatása

**„Tiszavasváriban lakó hiányszakma képviselőinek helyben tartása” támogatás igénylésének feltételei**

9.§ (1) Tiszavasváriban lakó hiányszakma képviselőinek helyben tartása támogatás iránt pályázatot nyújthat be az a személy, aki

a) e rendelet 1.§ 5.-pontjában meghatározott hiányszakmával rendelkezik,

b) a támogatás időtartama alatt munkaviszonnyal vagy közfoglalkoztatási jogviszonnyal rendelkezik Tiszavasváriban,

(2) A nyertes pályázó 6 hónapon keresztül havi 40.000,-Ft összegű vissza nem térítendő pénzbeli támogatásra jogosult.

(3) A támogatásban részesülők száma félévente maximum 45 fő lehet.

**A rendelkezésre álló pályázati keretösszeg lehetővé teszi a havi 40.000,-Ft összegű támogatás havi 60.000,-Ft összegre történő emelését, ezért javaslom ennek módosítását.**

**Tiszavasváriban belterületi lakóépületet vásárló vagy belterületi ingatlanon lakóépületet építő fiatalok támogatása ösztönző támogatás feltételei**

10.§ (1) Tiszavasváriban belterületi lakóépületet vásárló vagy belterületi ingatlanon lakóépületet építő fiatalok támogatása iránt pályázatot nyújthat be az a személy, aki

a) Tiszavasváriban belterületi lakóépületet kíván vásárolni vagy belterületi ingatlanon kíván lakóépületet építeni,

b) e rendelet 1.§ 5. pontjában meghatározott hiányszakmával rendelkezik,

c) munkaviszonnyal rendelkezik,

d) akinek házastársa, bejegyzett élettársa és kiskorú gyermeke tiszavasváriban lakástulajdonnal nem rendelkezik, kivéve, ha a lakástulajdon az igénylőnek, házastársának, bejegyzett élettárásnak és kiskorú gyermekének együttesen legfeljebb 50%-os tulajdoni hányada van egy olyan lakásban, amely öröklés útján került a tulajdonukba.

(2) Tiszavasváriban belterületi lakóépület vásárlása esetén a támogatás akkor állapítható meg a pályázó vonatkozásában, ha a tulajdonjog bejegyzésre még nem került sor. Ebben az esetben a pályázó igazolni köteles, hogy a bejegyzés még nem történt meg. A támogatott hozzájárul annak költségei viselése mellett, hogy jelen rendelet szerinti támogatással érintett ingatlanra 5 év időtartamra jelzálogjog, valamint elidegenítési és terhelési tilalom kerüljön bejegyzésre az önkormányzat javára.

(3) Amennyiben a megvásárolni kívánt lakóépület közös tulajdonba kerül, a tulajdonostársak közül kizárólag az egyik nyújthat be támogatás iránti kérelmet. Az elbírálásnál a kérelmek benyújtási sorrendje az irányadó. Egyidejű benyújtás esetén a képviselő-testület dönt.

(4) A támogatás kizárólag a lakástörvényben meghatározott komfortos vagy összkomfortos lakás vásárlására vagy építésére nyújtható. Nem részesíthető támogatásban az, aki a lakástörvény szerinti komfort nélküli vagy félkomfortos lakást kíván vásárolni vagy építeni.

(5) A pályázó egy összegben 700.000,- Ft vissza nem térítendő pénzbeli támogatásra jogosult.

(6) A támogatásban részesülők száma félévente maximum 5 fő lehet.

(7) A támogatott köteles a tulajdonjog bejegyzését tartalmazó határozatot – a (2) bekezdés

kivételével - lakásvásárlás esetén 6 hónapon belül a jegyzőnél bemutatni. A támogatott köteles feltüntetni – a (2) bekezdés kivételével - az adásvételi szerződésben jelen rendelet szerinti támogatással érintett ingatlanra 5 év időtartamra jelzálogjog, valamint elidegenítési és terhelési tilalom bejegyzését. Lakásépítés esetén a támogatott hozzájárul annak költségei viselése mellett, hogy a jelen rendelet szerinti támogatással érintett ingatlanra az önkormányzat javára 5 év időtartamra jelzálogjog, valamint elidegenítési és terhelési tilalom kerüljön bejegyzésre.

(8) Lakásvásárlás esetén a támogatott hitelt érdemlően igazolni köteles a tulajdonjog ingatlan-nyilvántartásba történő bejegyzését követő 30 napon belül, hogy ott állandó lakcímet létesített és életvitelszerűen lakik a vásárolt lakásban.

(9) Lakásépítés esetén a támogatott köteles bemutatni az épület használatbavételi engedélyét annak jogerőre emelkedésétől számított 15 napon belül, annak igazolásával, hogy ettől az időponttól számított 30 napon belül ott állandó lakcímet létesített és életvitelszerűen lakik a vásárolt lakásban.

(10) Amennyiben a támogatott a (7)-(9) bekezdésben meghatározott igazolási kötelezettségének határidőben nem tesz eleget, a támogatás teljes összegét vissza kell fizetnie.

(11) A támogatott köteles a támogatást az éves jegybanki alapkamat kétszeres összegével növelten visszafizetni az Önkormányzatnak, amennyiben a támogatás folyósításától számított 5 éven belül értékesíteni kívánja a támogatás igénybevételével felépített vagy megvásárolt lakóépületet.

**A rendelkezésre álló pályázati keretösszeg lehetővé teszi a 700.000,-Ft összegű támogatás 1.000.000,-Ft összegre történő emelését, ezért javaslom ennek módosítását.**

A Rendelet 1.§-a az értelmező rendelkezéseket tartalmazza, ezen belül a hiányszakmák is meghatározásra kerültek (1.§ 5. pont), melyek kiegészítése szükséges az alábbiakkal: **munkavédelmi technikus, bútorasztalos, jogi asszisztens, közgazdász asszisztens.**

Jelen EFOP-1.2.11-16-2017-00009 azonosítószámú „Esély és Otthon – mindkettő lehetséges! Komplex beavatkozások megvalósítása a fiatalok elvándorlásának csökkentése érdekében Tiszavasváriban” című pályázat megvalósítási határideje 2022. december 31. napjára módosult, így ezen időpontig valamennyi kifizetésnek meg kell történnie, annak érdekében, hogy elszámolható legyen. Emiatt **indokolt a rendelet 8.§ (1) bekezdésének módosítása, amely szerint az ösztönző támogatások havonta utólag a tárgyhónapot követő hónap 15. napjáig kerülnek átutalásra. A december 31. véghatáridő miatt szükséges módosítani akként, hogy az ösztönző támogatások tárgyhó 15. napjáig kerülnek átutalásra**.

Tisztelt Képviselő-testület!

A jogalkotásról szóló **2010. évi CXXX. tv.** 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható követelményeit. Az előzetes hatásvizsgálat eredményéről a testületet tájékoztatni kell.

A törvény 17. § (2) bekezdése szerint a hatásvizsgálat során vizsgálni kell:

*a)* a tervezett jogszabály valamennyi jelentősnek ítélt hatását, különösen

*aa)* társadalmi, gazdasági, költségvetési hatásait,

*ab)* környezeti és egészségi következményeit,

*ac)* adminisztratív terheket befolyásoló hatásait, valamint

*b)* a jogszabály megalkotásának szükségességét, a jogalkotás elmaradásának várható következményeit, és

*c)* a jogszabály alkalmazásához szükséges személyi, szervezeti, tárgyi és pénzügyi feltételeket.

**Fentiek alapján a rendeletmódosításnak a várható következményeiről – az előzetes hatásvizsgálat tükrében – az alábbi tájékoztatást adom:**

**Társadalmi, gazdasági, költségvetési hatásai**: A tiszavasvári lakóhellyel rendelkező 18 és 35 év közötti hiányszakmával rendelkező fiatalok helyben tartásával, a településen élő, továbbá ide letelepedni szándékozó fiatalok kedvezményes lakhatásának támogatásával megvalósulhat a megfelelő egzisztencia megteremetése. A támogatáshoz szükséges anyagi fedezet az EFOP-1.2.11-16-2017-00009 azonosítószámú pályázati támogatásból biztosított.

**Környezeti és egészségi következményei**: A rendelet-tervezetnek nincs környezeti és egészségi hatása.

**Adminisztratív terheket befolyásoló hatásai**: Az adminisztratív terhek ellátása a jelenlegi hivatali állománnyal biztosított.

**A jogszabály megalkotásának szükségessége, a jogalkotás elmaradásának várható következményei:** EFOP-1.2.11-16-2017-00009 azonosítószámú pályázat keretében biztosított támogatás jogszerű és szabályszerű felhasználásnak egyik feltétele a rendeletben meghatározott tartalmak szabályozása.

**Alkalmazásához szükséges személyi, szervezeti, tárgyi és pénzügyi feltételek:** A jelenlegi feltételekhez képest többletet nem igényel.

Az önkormányzati rendeletekhez indoklási kötelezettség is társul. Az indokolásban a jogszabály előkészítőjének feladata azoknak a társadalmi, gazdasági, szakmai okoknak és céloknak a bemutatása, amelyek a szabályozást szükségesség teszik. Az indokolásban ismertetni kell a jogi szabályozás várható hatását is.

**Mindezek alapján kérem a Képviselő-testületet, hogy az előterjesztést megtárgyalni, és a rendelet-tervezetet elfogadni szíveskedjen.**

Tiszavasvári, 2022. május 10.

**dr. Kórik Zsuzsanna**

**jegyző**

**rendelet-tervezet**

**Tiszavasvári Város Önkormányzata Képviselő-testülete**

**a fiatalok ösztönző és lakhatási támogatásairól szóló 6/2021. (IV.30.) önkormányzati rendelet módosításáról**

Tiszavasvári Város Önkormányzata Képviselő-testülete az Alaptörvény 32. cikk (2) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX tv. 13.§ (1) bekezdés 15. pontjában meghatározott feladatkörében eljárva a következőket rendeli el:

1.§ A fiatalok ösztönző és lakhatási támogatásairól szóló 6/2021. (IV.30.) önkormányzati rendelet 1.§ 5. pontja helyébe a következő rendelkezés lép:

(E rendelet alkalmazásában)

„1.§ 5. hiányszakma: pedagógus, óvodapedagógus, gyógypedagógus, dajka, szakács, rendőr, tűzoltó, orvos, pénzügyi-számviteli ügyintézői munkakör betöltéséhez szükséges végzettség, mérlegképes könyvelő, jogász, építésügyi-műszaki munkakör betöltéséhez szükséges végzettség, közgazdász, szociális munkás, szociálpedagógus, szociális ápoló és gondozó, ápoló, mentálhigiénés, pszichológus, egészségügyi szakképesítéssel rendelkező szakember, védőnő, villanyszerelő, gépészmérnök, villamosmérnök, gépész, gépszerelő, mezőgazdasági gépkezelő, nehézgépkezelő, T kategóriás jogosítvánnyal betölthető munkakör, hegesztő, bádogos, műszerész, esztergályos, lakatos, festő, karbantartó munkakör betöltéséhez szükséges végzettség, asztalos, autóbuszvezető, CNC gépkezelő, NC gépkezelő, eladó, fodrász, gáz-és hőtermelő berendezésszerelő, gépgyártástechnológiai technikus, gépi forgácsoló, gyakorló ápoló, gyógyszerkészítmény-gyártó, hegesztő, informatikai rendszerüzemeltető, ipari gépész, kertész, központifűtés-és gázhálózat rendszerszerelő, kőműves, mezőgazdasági gépész, női szabó, szociális asszisztens, szociális szakgondozó, tehergépkocsi-vezető, vegyész technikus, vegyipari technikus, villanyszerelő, közigazgatási szervező, munkavédelmi technikus, bútorasztalos, jogi asszisztens, közgazdász asszisztens.

2.§A fiatalok ösztönző és lakhatási támogatásairól szóló 6/2021. (IV.30.) önkormányzati rendelet 8.§ (1) bekezdése helyébe a következő rendelkezés lép:

„8.§ (1) Az ösztönző támogatások havonta, tárgyhónap 15. napjáig kerülnek átutalásra.”

3.§ A fiatalok ösztönző és lakhatási támogatásairól szóló 6/2021. (IV.30.) önkormányzati rendelet 9.§ (2) bekezdése helyébe a következő rendelkezés lép:

„(2) A nyertes pályázó 6 hónapon keresztül havi 60.000,-Ft összegű vissza nem térítendő pénzbeli támogatásra jogosult.”

4.§ A fiatalok ösztönző és lakhatási támogatásairól szóló 6/2021. (IV.30.) önkormányzati rendelet 10.§ (5) bekezdése helyébe a következő rendelkezés lép:

„(5) A pályázó egy összegben 1.000.000,- Ft vissza nem térítendő pénzbeli támogatásra jogosult.”

5.§ Ez a rendelet 2022. május ..-én lép hatályba.

**Szőke Zoltán Dr. Kórik Zsuzsanna**

**polgármester jegyző**

**A rendelet kihirdetve: 2022. május ….**

**Dr. Kórik Zsuzsanna**

**jegyző**

**Tiszavasvári Város Önkormányzata Képviselő-testülete a fiatalok ösztönző és lakhatási**

**támogatásairól szóló 6/2021. (IV.30.) önkormányzati rendelet indokolása**

**Általános indokolás**

Tiszavasvári Város Önkormányzata sikeresen pályázott az Esély és otthon – mindkettő lehetséges! Komplex beavatkozások a fiatalok elvándorlásának csökkentése érdekében Tiszavasváriban megnevezésű EFOP-1.2.11-16-2017-00009 azonosítószámú pályázatra. A pályázaton 69.280.000,-Ft összegű támogatás nyert városunk. Ezt a pályázati összeget kell a pályázati cél megvalósítására fordítania. A pályázat célja a tiszavasvári lakóhellyel rendelkező 18 és 35 év közötti hiányszakmával rendelkező fiatalok helyben tartása, a településen élő, továbbá ide letelepedni szándékozó fiatalok kedvezményes lakhatásának támogatása, amelyet pénzbeli ösztönző támogatással és lakhatási támogatással (felújított bérlakások bérbeadása) kívánunk megvalósítani.

A fiatalok ösztönző és lakhatási támogatásáról szóló önkormányzati rendelet megalkotásának indokoltsága, szükségessége: A rendeletben kerülnek rögzítésre, meghatározásra az ösztönző támogatáson belüli egyes támogatási típusok, az egyes támogatások odaítélésének feltételei, a pályáztatási eljárás szabályai, valamint a lakhatási támogatás keretében hasznosításra adható lakásokra vonatkozó szabályok.

**Részletes indokolás**

**1.§-hoz**

A Rendelet 1.§-a az értelmező rendelkezéseket tartalmazza, ezen belül a hiányszakmák is meghatározásra kerültek, melyek kiegészítése szükséges az alábbiakkal: munkavédelmi technikus, bútorasztalos, jogi asszisztens, közgazdász asszisztens

**2.§-hoz**

Jelen EFOP-1.2.11-16-2017-00009 azonosítószámú „Esély és Otthon – mindkettő lehetséges! Komplex beavatkozások megvalósítása a fiatalok elvándorlásának csökkentése érdekében Tiszavasváriban” című pályázat megvalósítási határideje 2022. december 31. napjára módosult, így ezen időpontig valamennyi kifizetésnek meg kell történnie, annak érdekében, hogy elszámolható legyen. Emiatt indokolt a rendelet 8.§ (1) bekezdésének módosítása, amely szerint az ösztönző támogatások havonta utólag a tárgyhónapot követő hónap 15. napjáig kerülnek átutalásra. A december 31. véghatáridő miatt szükséges módosítani akként, hogy az ösztönző támogatások tárgyhó 15. napjáig kerülnek átutalásra.

**3.§-hoz**

A rendelkezésre álló pályázati keretösszeg lehetővé teszi a havi 40.000,-Ft összegű támogatás havi 60.000,-Ft összegre történő emelését, ezértTiszavasváriban lakó hiányszakma képviselőinek helyben tartása” támogatás esetén a vissza nem térítendő pénzbeli támogatás összege havi 40.000,-Ft-ról havi 60.000,-Ft- ra módosul.

**4.§-hoz**

A rendelkezésre álló pályázati keretösszeg lehetővé teszi az 700.000,-Ft összegű támogatás 1.000.000,-Ft összegre történő emelését, ezért Tiszavasváriban belterületi lakóépületet vásárló vagy belterületi ingatlanon lakóépületet építő fiatalok támogatása ösztönző támogatás összege 1.000.000,-Ft-ra módosul.

**5.§-hoz**

Hatályba léptető rendelkezéseket tartalmaz.